《题韩干马》
宋代·吕量

何年供奉仙，写此真乘黄。
矫矫天骨起，烂烂隅目光。
岂无万里姿，御者非王良。
青衫老奚官，肉眼空伥伥。
饮秣不以时，羁馽无繇骧。
昂首思渥洼，浩荡充虚肠。
何来斗斛水，似是出尚方。
虽沾金井恩，未效和鸾锵。
蹭蹬十二闲，何异古道傍。
回首万驽骀，饱食驰康庄。
朝饮华清流，暮垂紫游韁。
此马独弃捐，物理良可伤。
君王倘惠养，请试苜蓿长。

作者简介：吕量，号石林道人（《式古堂书画汇考》卷三九）。